जुनी गाउँमा एउटा प्रचलित भनाइ छ, ‘भावीले लेखेको,छालाले छेकेको’। यो उखान जुनी गाउँका मूल बासिन्दाका रूपमा रहेका मगर समुदायमाझ मात्र नभई नेपालका अन्य जात-जाति एवं जनजातिहरूमा पनि एक प्रचलित विश्वासको रूपमा रहेको पाइन्छ। यस भनाइको तात्पर्य- ‘मान्छे जन्मदा निधारको छालामुनि उसको भाग्य लेखिने हुनाले भविष्यमा यही हुन्छ भनेर किटान गर्न सकिदैन’भन्‍ने हो। यस धारणा अनुसार कुनै पनि व्यक्तिको जीवनमा आइपर्ने घटनाहरू उसको भाग्यमा निर्भर हुने गर्दछ किनभने भाग्य अथवा अर्को शब्दमा भन्‍ने हो भने भगवानमा मात्र कसैको भाग्य लेख्‍ने शक्ति अन्तर्निहित हुन्छ। जुनी गाउँमा चलन चल्तीका अरू दुई भनाइहरू पनि छन्, जस्तो कि- ‘देखेको मात्रै हुन्‍न,लेखेको हुनुपर्छ’र ‘भनेको मात्रै हुन्‍न,लेखेको हुनुपर्छ’।४ यी दुवै भनाइहरू माथि उल्लिखित भनाइका समानार्थी हुन्।
